གལ་ཏེ་མིག་མདུན་དུ་ལངས་པའི་གཞོན་ནུ་མ་དེ་ནི་སྔོན་ཆད་ཁོ་ཚོ་མཉམ་དུ་ལྷ་སའི་ཉི་མ་ལྡེ་ཞོར།ལྷ་ཀླུ་ཟམ་པའི་འགྲམ་སྐྱོར་ལ་ཁེན་ནས་ལས་མེད་སོས་དལ་ངང་ལས་སྒུག་བྱེད་མཁན་གྱི་ལས་རོགས་ལྷ་མཛེས་རེད་ཟེར་ན་སུའི་རྣ་བར་འགྲོ་སྲིད།མ་གཞི་སྔོན་ཆད་ལྷ་མཛེས་ནི་ལས་སྒུག་བྱེད་མཁན་གྱི་གཞོན་ནུ་མའི་ཁྲོད་དུ་རྒྱུ་སྐར་ཁྲོད་ཀྱི་ཟླ་བ་དང་།བྱ་ཚོགས་དབུས་ཀྱི་རྨ་བྱ་ཇི་བཞིན་བྱད་བཞིན་དང་གཟུགས་བྱད་གང་ཐད་ནས་ཅུང་འབུར་དུ་ཐོན་པ་དང་མངོན་གསལ་དོད་པ་ཞིག་ཡིན་ཡང་།ཇི་ལྟར་བཤད་ཀྱང་།ཁོ་ཚོའི་ལས་ཀའི་ངོ་བོ་ནི་འཇིབ་འཁོར་བཏང་སྟེ་ཡོང་མཁན་གྱི་སྦྱིན་བདག་དེ་ཚོའི་བཀོད་སྒྲིག་ལྟར།ལས་ཀ་གང་ལྕི་ལྕི་དང་གང་བཙོག་བཙོག་ལས་དགོས་པས།སྒོར་མོ་དང་དུས་ཚོད་མང་པོ་བཀོལ་ཏེ་གཙང་སྦྲར་དང་དོད་ཆེན་པོ་བྱེད་ཁོམ་མེད་ཅིང་།དེའི་ཐོག་བཀོལ་ནས་ཟད་རྒྱུ་མེད་པའི་ལྷ་སའི་ཚ་སྲེག་གི་རང་བཞིན་ལྡན་པའི་ཉི་འོད་དང་།རེ་འཇགས་རེ་ལངས་ངང་ལྡང་འོང་བའི་ཙག་རླུང་སོགས་ཀྱིས་ཁོ་ཚོའི་ངོ་གདོང་ལ་དཔུང་འཇུག་ཡང་ཡང་བྱེད་བཞིན་ཡོད་པས།ངོ་གདོང་གི་ཁྱོན་ནས་དམར་སྨུག་གི་རང་མདངས་ཤིག་ཕྱིར་ཕྱུངས་ཤིང་།ཞོགས་པ་རང་ཁྱིམ་ནས་ལས་སྒུག་བྱེད་པར་ཡོང་དུས་ལུས་ལ་གོན་པ་གཙང་མ་རེ་གྱོན་ནས་ཡོང་གི་ཡོད་ཀྱང་།ཕྱི་དྲོ་ཕྱིར་རང་ཁྱིམ་དུ་ལྡོག་དུས།གོན་པའི་ངོས་སུ་ཐལ་རྡུལ་སྦགས་ཏེ་གོན་པ་དཀར་པོ་ཡིན་ན་ནག་པོར་འགྲོ་བ་དང་།ནག་པོ་ཡིན་ན་དཀར་པོར་གྱུར་འགྲོ